CELEX: 52013PC0449
Language: lt
Date: 2013-06-26
Title: Pasiūlymas EUROPOS PARLAMENTO IR TARYBOS DIREKTYVA dėl elektroninių sąskaitų faktūrų naudojimo vykdant viešuosius pirkimus

|
			
		
		
		52013PC0449
		
			Pasiūlymas EUROPOS PARLAMENTO IR TARYBOS DIREKTYVA dėl elektroninių sąskaitų faktūrų naudojimo vykdant viešuosius pirkimus /* COM/2013/0449 final - 2013/0213 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
·                        
Politinės aplinkybės
Perėjimas prie kompiuterizuoto viešojo
administravimo, ypač tarpvalstybiniu lygmeniu, yra svarbus Europos
Sąjungos ir valstybių narių tikslas. Elektroninių
sąskaitų faktūrų naudojimas yra itin daug žadanti sritis
siekiant šio tikslo.
Dėl plačiai pripažintos
e. sąskaitų faktūrų naudos kelios ES valstybės
narės (Danija, Austrija, Švedija ir Suomija) nustatė reikalavimą
vykdant viešuosius pirkimus teikti e. sąskaitas faktūras visame
viešajame sektoriuje arba jo dalyje. Tačiau šios iniciatyvos „iš
apačios“ daugiausia grindžiamos nacionaliniais standartais, kurių
didžioji dalis yra tarpusavyje nesuderinti. Dėl to jie didina
painiavą bei įmonių, norinčių dalyvauti
tarpvalstybiniuose viešuosiuose pirkimuose, išlaidas ir taip sukuria
kliūtis patekti į rinką. Bendras rezultatas yra tas, kad
e. sąskaitos faktūros Europoje tebėra naudojamos labai
ribotai, jos sudaro nuo 4 iki 15 % visų išrašomų sąskaitų
faktūrų. E. sąskaitų faktūrų naudojimo vykdant
viešuosius pirkimus iniciatyva padėtų išvengti tolesnio susiskaidymo
vidaus rinkoje ir padėtų išplėsti e. sąskaitų
faktūrų naudojimą. Atsižvelgiant į tai, kad viešieji
pirkimai, kuriems taikomos viešųjų pirkimų direktyvos, sudaro
maždaug 3,7 % ES BVP, įgyvendinus iniciatyvą, skirtą
šalinti rinkos kliūtis e. sąskaitų faktūrų naudojimui
vykdant viešuosius pirkimus, viešasis sektorius taptų pirmaujančia
rinka šioje srityje ir platesnio jos taikymo ekonomikoje iniciatoriumi. 
Per paskutinius porą metų daug ekonominės
veiklos vykdytojų ragino imtis veiksmų Europos lygmeniu
e. sąskaitų faktūrų rinkai skatinti visoje ES,
visų pirma kai sąskaitomis faktūromis keičiasi
vyriausybės. Komunikate „Europos naudojimasis elektroninių
sąskaitų faktūrų išrašymo privalumais“ (COM(2010) 712)
Komisija ragino siekti, kad iki 2020 m. e. sąskaitos
faktūros taptų vyraujančiu sąskaitų teikimo būdu
ES. 2012 m. balandžio mėn. rezoliucijoje Europos Parlamentas paragino
iki 2016 m. e. sąskaitų faktūrų naudojimą
vykdant viešuosius pirkimus padaryti privalumu, o valstybės narės
ragino imtis priemonių skatinti e. sąskaitų
faktūrų naudojimą 2012 m. vasario mėn. neoficialiame
Konkurencingumo tarybos posėdyje ir 2012 m. birželio mėn.
Europos Vadovų Tarybos išvadose. Todėl pats laikas imtis įgyvendinti
siūlomą iniciatyvą dėl e. sąskaitų
faktūrų naudojimo vykdant viešuosius pirkimus ir veiksmingai šalinti
kliūtis patekti į rinką, kurias sudaro nepakankamas
e. sąskaitų faktūrų sistemų sąveikumas.
Pasiūlymas šioje srityje taip pat
prisidėtų prie vykdomo ES viešųjų pirkimų
taisyklių modernizavimo – svarbiausios priemonės pagal I bendrosios
rinkos aktą, visų pirma kalbant apie pasiūlymus dėl visiško
perėjimo prie e. viešųjų pirkimų. Galiausiai,
e. sąskaitų faktūrų naudojimo vykdant viešuosius
pirkimus skatinimo priemones Komisija laiko prioritetu. Tai rodo faktas, kad
iniciatyva dėl e. sąskaitų faktūrų naudojimo
vykdant viešuosius pirkimus įtraukta į II bendrosios rinkos aktą
kaip vienas iš pagrindinių veiksmų.
·                        
Sąsajos su standartizavimo klausimais
Pasiūlyme numatyta, kad naująjį
Europos e. sąskaitų faktūrų išrašymo standartą
parengs atitinkama Europos standartus nustatanti institucija, šiuo atveju –
Europos standartizacijos komitetas (CEN). Tai bus padaryta remiantis Europos
Komisijos įgaliojimu, kuris bus parengtas vėlesniame etape. Į
įgaliojimą bus įtrauktas minimalių reikalavimų,
kuriuos turės atitikti standartas, sąrašas. Tada bus vykdomas darbas
laikantis Reglamento (ES) Nr. 1025/2012 nuostatų. 
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
·                        
Konsultacijos su suinteresuotosiomis šalimis
Šio pasiūlymo turinys pagrįstas
išsamiomis konsultacijomis su suinteresuotosiomis šalimis. Buvo surengti du
Europos daugiašalio forumo susitikimai dėl e. sąskaitų
faktūrų naudojimo Briuselyje (2012 m. rugsėjo 26 d. ir
2013 m. kovo 7 d.), kurie buvo svarbus forumas galimos ES iniciatyvos
dėl e. sąskaitų faktūrų naudojimo vykdant
viešuosius pirkimus sudedamosioms dalims aptarti. Keturių daugiašalio
forumo veiklos grupių konsultacijoms skirtuose dokumentuose pateikta
nacionalinių daugiašalių forumų atstovų ir veiklos
vykdytojų, kaip antai paslaugų teikėjų ir įmonių,
praktinių pastabų. Papildomai Europos daugiašalio forumo nariams buvo
išplatintas klausimynas, kuriuo mėginta surinkti informacijos apie
egzistuojančias e. sąskaitų faktūrų išrašymo sistemas,
jų veiksmingumą, susijusias išlaidas ir teikiamą naudą. 20
gautų atsakymų (19 iš nacionalinių forumų ir vienas iš
standartus nustatančios institucijos) buvo taip pat plačiai panaudoti
poveikio vertinime.
Iniciatyvos turinys buvo pristatytas ir
aptartas Viešųjų sutarčių patariamojo komiteto, sudaryto iš
valstybių narių atstovų, susitikime, surengtame 2012 m.
rugsėjo 19 d. Taip pat surengta daugiau neformalių dvišalių
susitikimų su įvairių pramonės asociacijų atstovais,
įskaitant Europos e. sąskaitų faktūrų išrašymo
paslaugų teikėjų asociaciją (EESPA), „Business Europe“ ir
Europos amatų, mažųjų ir vidutinių įmonių
asociaciją (UEAPME).
Galiausiai, naudojant sąveikiojo
politikos formavimo (IPM) priemonę nuo 2012 m. spalio 22 d. iki
2013 m. sausio 14 d. buvo surengtos konsultacijos internetu, siekiant
surinkti informacijos apie dabartinį e. sąskaitų
faktūrų naudojimą ir nuomonių apie galimą ES
iniciatyvą šioje srityje. Viešoji reakcija į konsultacijas buvo labai
teigiama – gauta daugiau nei 700 atsakymų.
Įvairios konsultacijos su
suinteresuotosiomis šalimis suteikė galimybę Komisijai susidaryti
gerą vaizdą, kokios nuomonės laikosi skirtingos
suinteresuotosios šalys.
·                        
Poveikio vertinimas
2013 m. vasario mėn. poveikio
vertinimas buvo pateiktas Poveikio vertinimo valdybai (toliau – PVV).
2013 m. kovo 20 d. susitikime PVV iškėlė keletą
klausimų, kuriuos, valdybos nuomone, reikėtų toliau
spręsti, ir paprašė iš naujo pateikti poveikio vertinimą. 
2013 m. balandžio 19 d. PVV dar
kartą buvo pateiktas persvarstytas poveikio vertinimas. Pagrindiniai
pakeitimai, padaryti atsižvelgiant į PVV nuomonę, susiję su
problemos apibūdinimo ir subsidiarumo bei proporcingumo analizės gerinimu,
poveikio analizės tobulinimu ir geresniu suinteresuotųjų
šalių nuomonių pateikimu.
2013 m. gegužės 8 d. PVV
pateikė teigiamą nuomonę. 
Išanalizavus penkias skirtingas nuomones,
poveikio vertinime padaryta išvada, kad tinkamiausias sprendimas būtų
įpareigoti perkančiąsias organizacijas ir perkančiuosius
subjektus nuo tam tikros datos pripažinti e. sąskaitas faktūras,
atitinkančias naują bendrą Europos sąskaitų išrašymo
standartą. Tai padėtų įveikti dabartinėms nacionalinėms
e. sąskaitų faktūrų išrašymo sistemoms
būdingą susiskaidymą ir garantuotų vidaus rinkos
vientisumą. Pasirinktas metodas apimtų stiprų įpareigojimo
užtikrinti e. sąskaitų faktūrų sistemų
sąveikumą vykdant viešuosius pirkimus stimulą ir lankstesnį
būdą pasirinkti tinkamiausias priemones e. sąskaitų
faktūrų naudojimui užtikrinti.
Galutinė poveikio vertinimo ataskaita ir
jos santrauka skelbiami kartu su šiuo pasiūlymu.
3.           TEISINIAI PASIŪLYMO
ASPEKTAI
·                        
Teisinis pagrindas
Pasiūlymas grindžiamas Sutarties dėl
Europos Sąjungos veikimo 114 straipsniu. Sudarius sąlygas sukurti bendrą
Europos standartą ir įpareigojus valstybes nares užtikrinti, kad
perkančiosios organizacijos ir perkantieji subjektai neatsisakytų
priimti elektroninių sąskaitų faktūrų,
atitinkančių tokį Europos standartą, šiuo pasiūlymu
bus šalinamos kliūtys patekti į rinką vykdant tarpvalstybinius
viešuosius pirkimus ir prekybos kliūtys. Todėl juo bus gerinamos
vidaus rinkos veikimo sąlygos.
·                        
Subsidiarumo principas
Laikantis subsidiarumo principo, Sąjunga
gali veikti tik jei ir tik tada, kai valstybės narės negali pakankamai
gerai įgyvendinti siūlomų veiksmų tikslų, o ES lygiu
juos galima pasiekti lengviau. Dėl toliau išdėstytų
priežasčių, siekiant pašalinti kliūtis patekti į rinką
ir prekybos kliūtis, susidarančias dėl skirtingų
nacionalinių taisyklių ir standartų egzistavimo, ir užtikrinti
sąveikumą, reikalingi veiksmai ES lygiu. Taigi pasiūlymas
atitinka subsidiarumo principą. Iki šiol egzistuoja daugybė
standartų, reikalavimų ir sprendimų, o barjerus tarp
valstybių kuriančių e. sąskaitų faktūrų
išrašymo tinklų daugėja, o ne mažėja. Valstybių narių
iniciatyva „iš apačios“ padidino sąveikumo problemą, nes rinkoje
atsirado daugiau e. sąskaitų faktūrų standartų ir
tai dar labiau padidino sąveikumo užtikrinimo išlaidas ir jį
apsunkino. Todėl veiksmų, kurių ėmėsi valstybės
narės, nepakanka, kad būtų užtikrintas e. sąskaitų
faktūrų sąveikumas vykdant tarpvalstybinius viešuosius pirkimus.
ES veiksmų loginis pagrindas susijęs
su nepakankamo nacionalinių (ir patentuotų) e. sąskaitų
faktūrų išrašymo sistemų sąveikumo problemos tarpvalstybiniu
pobūdžiu. Turint omenyje tarpvalstybinį viešųjų
pirkimų sandorių, kuriems taikomos viešųjų pirkimų
direktyvos, pobūdį ir nepakankamai sėkmingas kai kurių
valstybių narių pastangas spręsti sąveikumo problemas, ES
veiksmai, susiję su e. sąskaitų faktūrų naudojimu
vykdant viešuosius pirkimus, yra turbūt vienintelis įmanomas
sprendimas, siekiant koordinuoti jų veiksmus ir išvengti tolesnio vidaus
rinkos susiskaidymo. Be to, tik ES gali veikti kaip nešališkas teisėjas
diskusijoje dėl sąveikumo ir objektyviai rekomenduoti geriausią
rinkos kliūčių šalinimo būdą.
Nepanašu, kad be ES įsikišimo
dabartinė situacija, susijusi su e. sąskaitų
faktūrų naudojimu vykdant viešuosius pirkimus, artimiausioje ateityje
pasikeistų ar pagerėtų.
·                        
Proporcingumo principas
Pasiūlymas atitinka proporcingumo
principą, nes jame nenumatyta nieko, kas nėra būtina siekiant
tikslo užtikrinti tinkamą vidaus rinkos veikimą.
Poveikio vertinime buvo aptartos įvairios
politikos galimybės ir padaryta išvada, kad tinkamiausias variantas taip
pat būtų optimalus proporcingumo požiūriu – pasirinktas metodas
apimtų tiek stiprų įpareigojimo užtikrinti e sąskaitų
faktūrų sąveikumą vykdant viešuosius pirkimus stimulą,
tiek lankstesnį būdą pasirinkti tinkamiausias priemones
e. sąskaitų faktūrų naudojimui užtikrinti. 
·                        
Pasirinkta priemonė
Komisijos teisės akto pasiūlymo
teisinės formos pasirinkimą lemia tiek pasirinktas teisinis
pagrindas, tiek pasiūlymo turinys. Kaip anksčiau minėta, SESV
114 straipsnis yra tinkamas šio pasiūlymo teisinis pagrindas. Iš principo,
šiuo straipsniu paliekama laisvė pasiūlymo teisine forma rinktis
direktyvą arba reglamentą. Tačiau, kadangi šio pasiūlymo
tikslą galima pasiekti įpareigojus valstybes nares pasiekti
rezultatą paliekant joms laisvę rinktis formą ir metodus, direktyva
yra tinkamiausias pasirinkimas.
·                        
Perkėlimo į nacionalinę
teisę priemonės ir aiškinamieji dokumentai
Siekiant perkelti šią direktyvą
į nacionalinę teisę ir sudaryti sąlygas perkančiosioms
organizacijoms ir perkantiesiems subjektams ją taikyti, greičiausiai
bus reikalingos nacionalinės priemonės įvairiais lygmenimis
(teisės aktų, reglamentavimo, administraciniu ir techniniu). Tik
valstybės narės gali paaiškinti, kaip šiomis skirtingomis
priemonėmis direktyva perkeliama į nacionalinę teisę ir
kaip jos tarpusavyje sąveikauja. Taigi pranešimas apie perkėlimo
į nacionalinę teisę priemones turi būti pateiktas kartu su
tokiais paaiškinamaisiais dokumentais.
4.           POVEIKIS BIUDŽETUI
Poveikis biudžetui, susijęs su Europos
standartu, kurį sukurtų atitinkama Europos standartizacijos
organizacija, jau buvo aptartas Reglamento (ES) Nr. 1025/2012 nuostatose. Šis
pasiūlymas neturi papildomo finansinio poveikio be tų išteklių,
kurie jau skirti standartizavimo veiksmams pagal dabartinę ir būsimą
daugiametę finansinę programą.
2013/0213 (COD)
Pasiūlymas
EUROPOS PARLAMENTO IR TARYBOS DIREKTYVA
dėl elektroninių sąskaitų
faktūrų naudojimo vykdant viešuosius pirkimus
(Tekstas svarbus EEE)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 114 straipsnį,
atsižvelgdami į Europos Komisijos
pasiūlymą,
teisėkūros procedūra priimamo
akto projektą perdavus nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[1],
atsižvelgdami į Regionų komiteto
nuomonę[2],
laikydamiesi įprastos
teisėkūros procedūros,
kadangi:
(1)       šiuo metu valstybėse
narėse taikomi keli pasauliniai, nacionaliniai, regioniniai ir patentuoti
e. sąskaitų faktūrų standartai. Nei vienas iš šių
standartų nėra dominuojantis ir dauguma jų tarpusavyje
nesuderinami;
(2)       nesant bendro standarto,
valstybės narės, skatindamos e. sąskaitų
faktūrų naudojimą vykdant viešuosius pirkimus arba padarydamos
jį privalomu, nusprendžia sukurti savus techninius sprendimus, grindžiamus
atskirais nacionaliniais standartais. Todėl valstybėse narėse
vienu metu egzistuojančių įvairių standartų
skaičius didėja ir greičiausiai ateityje toliau didės;
(3)       tarpusavyje nesuderinamų
standartų gausybė lemia pernelyg didelę painiavą,
teisinį netikrumą ir e. sąskaitas faktūras
naudojančių ekonominės veiklos vykdytojų papildomas veiklos
išlaidas visose valstybėse narėse. Ekonominės veiklos
vykdytojams, norintiems vykdyti tarpvalstybinę viešųjų
pirkimų veiklą, dažnai tenka laikytis naujo
e. sąskaitų faktūrų standarto kaskart atėjus
į naują rinką. Kadangi skirtingi teisiniai ir techniniai
reikalavimai elektroninėms sąskaitoms faktūroms atgraso
ekonominės veiklos vykdytojus nuo dalyvavimo tarpvalstybinių
viešųjų pirkimų veikloje, jie tampa kliūtimi patekti į
tarpvalstybinių viešųjų pirkimų rinką ir prekybos
kliūtimi. Jie trukdo naudotis pagrindinėmis laisvėmis ir taip
daro tiesioginį poveikį vidaus rinkos veikimui;
(4)       šios Sąjungos vidaus
prekybos kliūtys ateityje veikiausiai didės, nes kuriama vis daugiau
nesuderinamų nacionalinių ir patentuotų standartų ir
elektroninių sąskaitų faktūrų naudojimas vykdant
viešuosius pirkimus valstybėse narėse vis labiau plinta arba tampa
privalomu;
(5)       prekybos kliūtys,
kylančios dėl to, kad kartu egzistuoja keli elektroninių
sąskaitų faktūrų teisiniai reikalavimai ir techniniai
standartai, ir dėl nepakankamo sąveikumo, turėtų būti
pašalintos arba sumažintos. Šiam tikslui pasiekti turi būti sukurtas
bendras pagrindinės elektroninės sąskaitos faktūros
semantinio duomenų modelio Europos standartas; 
(6)       Komisija turėtų
taikyti atitinkamas 2012 m. spalio 25 d. Europos Parlamento ir Tarybos
reglamento (ES) Nr. 1025/2012 dėl Europos standartizacijos[3] nuostatas ir paprašyti Europos
standartizacijos organizacijos parengti pagrindinės elektroninės
sąskaitos faktūros semantinio duomenų modelio Europos
standartą. Šiame prašyme atitinkamai Europos standartizacijos
organizacijai Komisija turėtų reikalauti, kad Europos standartas
būtų technologiškai neutralus, kad būtų išvengta bet kokio
konkurencijos iškraipymo. Kadangi elektroninėse sąskaitose
faktūrose gali būti nurodyti asmens duomenys, Komisija
turėtų taip pat reikalauti, kad tokiu Europos standartu
būtų garantuojama asmens duomenų apsauga laikantis 1995 m.
spalio 24 d. Direktyvos 95/46/EB dėl asmenų apsaugos tvarkant asmens
duomenis ir dėl laisvo tokių duomenų judėjimo[4]. Be šių minimalių
reikalavimų Komisija savo prašyme atitinkamai Europos standartizacijos
organizacijai taip pat turėtų nustatyti kitus reikalavimus,
susijusios su tokio Europos standarto turiniu, ir jo priėmimo
terminą;
(7)       Pagrindinės
elektroninės sąskaitos faktūros semantinio duomenų modelio
Europos standartas turėtų būti paremtas egzistuojančiomis
specifikacijomis, visų pirma įskaitant tas, kurias parengė
tokios Europos arba tarptautinės organizacijos kaip CEN (CWA 16356 ir CWA 16562), ISO (finansinė sąskaita
faktūra, grindžiama ISO 20022 metodika) ir UN/CEFACT (CII v. 2.0). Pagal
jį neturėtų būti reikalaujama elektroninių
parašų. Tokiame Europos standarte turėtų būti nustatyti
semantiniai duomenų elementai, visų pirma nurodantys papildomus
pardavėjo ir pirkėjo duomenis, proceso identifikacijos numerį,
sąskaitos faktūros rekvizitus, duomenis apie prekes arba paslaugas,
informaciją apie pristatymą, mokėjimo rekvizitus ir
sąlygas; Jis turėti būti suderinamas su egzistuojančiais
mokėjimo standartais, kad būtų galima automatiškai vykdyti
mokėjimą.
(8)       kai Europos standartas,
parengtas atitinkamos Europos standartizacijos organizacijos, atitinka
Komisijos prašyme išdėstytus reikalavimus, nuoroda į tokį
Europos standartą turėtų būti skelbiama Europos
Sąjungos oficialiajame leidinyje;
(9)       perkančiosios
organizacijos ir perkantieji subjektai neturėtų atsisakyti priimti
tokį bendrą Europos standartą atitinkančias elektronines sąskaitas
faktūras dėl to, kad jos neatitinka kitų techninių
reikalavimų (pavyzdžiui, nacionalinių ar sektoriui būdingų
specifinių reikalavimų);
(10)     ši direktyva turėtų
būti taikoma perkančiųjų organizacijų ir
perkančiųjų subjektų gautoms ir išrašytoms elektroninėms
sąskaitoms faktūroms, vykdant sutartis, sudarytas pagal
Direktyvą [kuria pakeičiama 2004 m. kovo 31 d. Europos Parlamento ir
Tarybos direktyva 2004/18/EB dėl viešojo darbų, prekių ir
paslaugų pirkimo sutarčių sudarymo tvarkos derinimo[5]], Direktyvą [kuria
pakeičiama 2004 m. kovo 31 d. Europos Parlamento ir Tarybos direktyva
2004/17/EB dėl subjektų, vykdančių veiklą vandens,
energetikos, transporto ir pašto paslaugų sektoriuose, vykdomų
pirkimų tvarkos derinimo[6]]
arba 2009 m. liepos 13 d. Europos Parlamento ir Tarybos direktyvą
2009/81/EB dėl darbų, prekių ir paslaugų pirkimo tam
tikrų sutarčių, kurias sudaro perkančiosios organizacijos
ar subjektai gynybos ir saugumo srityse, sudarymo tvarkos derinimo ir iš dalies
keičiančią direktyvas 2004/17/EB ir 2004/18/EB[7];
(11)     sąveikumo tikslas –
sudaryti galimybę nuosekliai pateikti ir apdoroti informaciją
skirtingose verslo sistemose, nepriklausomai nuo jų technologijos, taikymo
ar platformos. Visiškas sąveikumas apima sąveikos galimybę turinio
(semantikos), formato (sintaksės) ir perdavimo požiūriu.
Semantinė sąveika reiškia, kad apsikeičiant išsaugoma ir
nedviprasmiškai suprantama tiksli informacijos prasmė, nepriklausomai nuo
to, kaip fiziškai ji pateikiama ar perduodama; 
(12)     užtikrinant semantinę
sąveiką ir didinant teisinį tikrumą šia direktyva taip pat
skatinamas elektroninių sąskaitų faktūrų naudojimas
vykdant viešuosius pirkimus, taip suteikiant galimybę valstybėms
narėms, perkančiosioms organizacijoms, perkantiesiems subjektams ir
ekonominės veiklos vykdytojams gauti naudos sutaupytų lėšų,
poveikio aplinkai ir administracinės naštos mažinimo požiūriu;
(13)     2012 m. birželio 28 ir 29 d.
išvadose Taryba pareiškė, kad pirmenybė turi būti teikiama
priemonėms, skirtoms toliau plėtoti tarpvalstybinę prekybą
internetu, taip pat lengvinant perėjimą prie elektroninių
sąskaitų faktūrų;
(14)     2012 m. balandžio 20
rezoliucijoje Europos Parlamentas atkreipė dėmesį į rinkos
susiskaidymą dėl nacionalinių elektroninių
sąskaitų faktūrų išrašymo taisyklių, pabrėžė
didelę elektroninių sąskaitų faktūrų naudojimo
teikiamą naudą ir akcentavo teisinio tikrumo, aiškios techninės
aplinkos ir atvirų bei sąveikių elektroninių
sąskaitų sprendimų, grindžiamų bendrais teisiniais
reikalavimais, verslo procesais ir techniniais standartais, svarbą.
Dėl šių priežasčių Europos Parlamentas paragino iki 2016 m.
įvesti privalomą elektroninių sąskaitų naudojimą
vykdant viešuosius pirkimus;
(15)     2010 m. lapkričio 2 d.
Komisijos sprendimu[8]
sukurtas Europos suinteresuotųjų šalių e. sąskaitų
faktūrų išrašymo forumas 2013 m. [mėnesį] priėmė
Rekomendaciją dėl elektroninių sąskaitų
faktūrų sąveikumo naudojant semantinį duomenų
modelį;
(16)     kadangi perkančiosios
organizacijos ir perkantieji subjektai turės galimybę priimti
elektronines sąskaitas faktūras, atitinkančias kitus standartus
nei bendrąjį Europos standartą, taip pat popierines
sąskaitas faktūras, jei nacionaliniuose teisės aktuose
nenustatyta kitaip, šia direktyva nesukuriama papildomų išlaidų ar
naštos įmonėms, įskaitant labai mažas, mažąsias ir
vidutines įmones, apibrėžtas 2003 m. gegužės 6 d. Komisijos
rekomendacijoje 2003/361/EB dėl labai mažų, mažųjų ir
vidutinių įmonių apibrėžimo[9];
(17)     elektroninių
sąskaitų faktūrų išrašymo taisyklės jau pateiktos 2006
m. lapkričio 28 d. Tarybos direktyvoje 2006/112/EB dėl
pridėtinės vertės mokesčio bendros sistemos[10]. Turi būti užtikrinta,
kad jokios šios direktyvos nuostatos neturėtų poveikio
elektroninių sąskaitų faktūrų išrašymo ir
priėmimo sąlygoms PVM tikslais; 
(18)     siekiant suteikti
galimybę perkančiosioms organizacijoms ir perkantiesiems subjektams
imtis techninių priemonių, kurios, įvedus Europos
standartą, bus reikalingos šios direktyvos nuostatoms įgyvendinti,
yra pagrindo suteikti 48 mėnesių terminą jos perkėlimui
į nacionalinę teisę;
(19)     kadangi valstybės
narės negali pakankamai sėkmingai įgyvendinti tikslo pašalinti
kliūtis patekti į rinką ir prekybos kliūtis, susidariusias
dėl skirtingų nacionalinių taisyklių ir standartų egzistavimo,
ir užtikrinti sąveikumo, todėl šių tikslų geriau siekti Sąjungos
lygmeniu, Sąjunga gali priimti priemones, laikydamasi Europos
Sąjungos sutarties 5 straipsnyje nustatyto subsidiarumo principo. Pagal
tame straipsnyje nustatytą proporcingumo principą šia direktyva
neviršijama to, kas būtina nurodytiems tikslams pasiekti;
(20)     pagal 2011 m.
rugsėjo 28 d. bendrą valstybių narių ir Komisijos
politinį pareiškimą dėl aiškinamųjų dokumentų[11]valstybės narės
įsipareigojo pagrįstais atvejais prie pranešimų apie direktyvos
perkėlimo priemones pridėti vieną ar daugiau dokumentų,
kuriuose paaiškinamos direktyvos sudėtinių dalių ir
nacionalinių perkėlimo priemonių atitinkamų dalių
sąsajos. Šios direktyvos atveju teisės aktų leidėjas mano,
kad tokių dokumentų perdavimas yra pagrįstas,
PRIĖMĖ ŠIĄ
DIREKTYVĄ:
1 straipsnis
Taikymo sritis
Ši direktyva taikoma elektroninėms
sąskaitoms faktūroms, išrašytoms vykdant sutartis, sudarytas pagal
Direktyvą [kuria pakeičiama Direktyva 2004/18/EB], Direktyvą
[kuria pakeičiama Direktyva 2004/17/EB] arba Direktyvą 2009/81/EB.
2 straipsnis
Apibrėžtys
Šioje direktyvoje vartojamų terminų
apibrėžtys:
(1)                   
elektroninė sąskaita faktūra –
sąskaita faktūra, išrašyta ir gauta bet kokiu elektroniniu formatu;
(2)                   
semantinis duomenų modelis – struktūrinis
logiškai tarpusavyje susijusių terminų ir reikšmių rinkinys, pagal
kurį nustatomas elektroninių sąskaitų faktūrų
turinys;
(3)                   
pagrindinė elektroninė sąskaita
faktūra – elektroninėje sąskaitoje faktūroje esančios
informacijos, būtinos tam, kad būtų įmanomas
tarpvalstybinis sąveikumas, įskaitant informaciją,
reikalingą užtikrinti, kad būtų laikomasi teisės aktų,
poaibis;
(4)                   
perkančiosios organizacijos –
perkančiosios organizacijos, apibrėžtos Direktyvos [kuria
pakeičiama Direktyva 2004/18/EB] [2] straipsnyje;
(5)                   
perkantieji subjektai – perkantieji subjektai,
apibrėžti Direktyvos [kuria pakeičiama Direktyva 2004/17/EB] [4]
straipsnyje;
(6)                   
Europos standartas – Europos standartas,
apibrėžtas Reglamento (ES) Nr. 1025/2012 2 straipsnio 1 dalyje.
3 straipsnis
Europos standarto nustatymas
1.           Komisija prašo atitinkamos
Europos standartizacijos organizacijos parengti pagrindinės
elektroninės sąskaitos faktūros semantinio duomenų modelio
Europos standartą.
Komisija reikalauja, kad pagrindinės
elektroninės sąskaitos faktūros semantinio duomenų modelio
Europos standartas būtų technologiškai neutralus ir garantuotų
asmens duomenų apsaugą pagal Direktyvą 95/46/EB.
Prašymas priimamas Reglamento (ES) Nr. 1025/2012
10 straipsnio 1–5 dalyse nustatyta tvarka.
2.           Kai Europos standartas,
parengtas pagal 1 dalyje nurodytą prašymą, atitinka ten
išdėstytus reikalavimus, Komisija skelbia nuorodą į tokį
Europos standartą Europos Sąjungos oficialiajame leidinyje.
4 straipsnis
Europos standartą atitinkančios elektroninės sąskaitos
faktūros
Valstybės narės užtikrina, kad
perkančiosios organizacijos ir perkantieji subjektai neatsisakytų
priimti elektroninių sąskaitų faktūrų,
atitinkančių Europos standartą, nuoroda į kurį buvo
paskelbta pagal 3 straipsnio 2 dalį.
5 straipsnis
Direktyva 2006/112/EB
Ši direktyva nepažeidžia Tarybos direktyvos
2006/112/EB nuostatų.
6 straipsnis
Perkėlimas į nacionalinę teisę
1.           Ne vėliau kaip per 48
mėnesius nuo šios direktyvos įsigaliojimo valstybės narės
priima įstatymus ir kitus teisės aktus, būtinus, kad
būtų laikomasi šios direktyvos. Jos nedelsdamos pateikia Komisijai tų
nuostatų tekstą.
Valstybės narės, priimdamos tas
nuostatas, daro jose nuorodą į šią direktyvą arba tokia
nuoroda daroma jas oficialiai skelbiant. Nuorodos darymo tvarką nustato
valstybės narės.
2.           Valstybės narės
pateikia Komisijai šios direktyvos taikymo srityje priimtų
nacionalinės teisės aktų pagrindinių nuostatų tekstus.
7 straipsnis
Peržiūra
Komisija peržiūri šios direktyvos
poveikį vidaus rinkai ir e. sąskaitų faktūrų
naudojimui vykdant viešuosius pirkimus ir iki 2023 m. birželio 30 d. pateikia
ataskaitą apie tai Europos Parlamentui ir Tarybai. Prireikus prie
ataskaitos pridedamas teisėkūros pasiūlymas.
8 straipsnis
Įsigaliojimas
Ši direktyva įsigalioja dvidešimtą
dieną po jos paskelbimo Europos Sąjungos oficialiajame leidinyje.
9 straipsnis
Adresai
Ši direktyva skirta
valstybėms narėms.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               OL C , , p. .
[2]               OL C , , p. .
[3]               OL L 316, 2012 11 14, p. 12.
[4]               OL L 281, 1995 11 23, p. 31.
[5]               OL L 134, 2004 4 30, p. 114.
[6]               OL L 134, 2004 4 30, p. 1.
[7]               OL L 216, 2009 8 20, p. 76.
[8]               OL C 326, 2010 12 3, p. 13.
[9]               OL L 124, 2003 5 20, p. 36.
[10]             OL L 347, 2006 12 11, p. 1.
[11]             OL C 369, 2011 12 17, p. 14.